  Виталий Пронин Выль дышетскон ар азьын югдурез утисьёс республикаысьтымы вань школаосты, нылпи садъёсты эскеризы: дасесь-а соос нылпиосты пумитаны.Кызьы вераз МВД-ысь быдэ вуымтэосын ужанъя ёзлэн кивалтӥсез Светлана Селёва, оглом югдур урод ӧвӧл, но сюлмаськытэ тросаз учреждениосын кышкытлыкез шараясь-ивортӥсь кнопкаослэн, видеокамераослэн ӧвӧлзы.- Кылсярысь, 642 школа пӧлысь 390-аз гинэ кнопкаос, 75-яз гинэ видеокамераос вань. Кылемъёссэ дышетскон арез мытонлэсь алыны ми ум быгатӥське, но администрациоссылы косонъёсмес гожтӥмы, - шуиз Светлана Юрьевна. - Та пумысен документъёс дасямын луозы на республикамылэн Президентэзлы но Прокуратурае.Бадӟым уж лэсьтӥське школа автобусъёсты выль дышетскон арлы дасянъя. Госавтоинспекторъёс та вакытлы 398 транспорт пӧлысь ӝынызэ эскеризы ни - соос ваньзы ик дасесь нылпиосты ворттылытыны. Руль сьӧры пуксьыны дасесь та автобусъёслэн водительёссы но: сюрес вылын мынон-ветлон правилоосты тодо, транспортсэс шонер утялтыны валало. Озьы огзы но ужлэсь палэнтэмын ӧвӧл. Но кызьы пусйиз Светлана Селёва, шугъяськонъёс кылдо на, пе, школа котырысь сюресъёсъя: кытын но отын разметкаос пуктымтэ, гопо-вырйыло интыосыз вань. Бен, ваньзэ тае ӝогак тупатыны луоно. Озьыен, палэнын улӥсь нылпиос 1-тӥ сентябре школае пыдын вамыштоно уз луэ.- Нылпиосты кышкытлыклэсь утён вылысь, МВД, кужымзэ но дырзэ жалятэк, ваньзэ лэсьтыны тырше, - оскытэ быдэ вуымтэосын ужанъя ёзлэн кивалтӥсез. - Выль усьтӥськем но тупатъян-выльдон ужъёс пыр потэм вань дышетон учреждениосты пуныос эскерозы, отын пуштытӥсь арбериос медаз луэ шуыса. Эскеронъёс пыр поттэмын школаосты, нылпи садъёсты выльдонэ пыриськем 500-лэсь ятыр лэсьтӥськисьёс, соослэн нимтулъёссы пусйыса кельтэмын.Эскерытэк уг кельто дышетӥсьёсты но! Югдурез утисьёс арлы быдэ котькуд визьнодасья «досье» люкало. Озьы кылем арын 8 но ӝыны сюрс дышетӥсез но эшшо  школаын, нылпи садын ог 5 сюрс ужасез, кылсярысь, сиён пӧрасьёсты, выж миськисьёсты, «миськизы». Та пӧлысь 51-ез эскерон пыр ӧз поты, 15-ез - дышетӥсь. Ваньзы соос суд улэ кыскамын вылэм.- Осконтэм адямиосты нылпиос доры лэзьыны уг яра! - ӝот-ӝот вера Светлана Селёва. - Бен, законэз куке-соку тӥямез понна адямиез ми ужысь мозмытыны ум быгатӥське, но нылпи учреждениослэн кивалтӥсьёссылы таӵе вамыш лэсьтыны ӵектӥськом. Тросэз соос мылкыдмес санэ басьто.* * *МВД-лэн чакламезъя республикаысьтымы школаосы 1-тӥ сентябре ог 30 сюрс адями люкаськоз. Нылпиосын ӵош лыктозы анай-атайёс но. Соин ик югдурез чаклан вылысь котькуд дышетскон учреждениын сылозы полицейскойёс.Азьло аръёсты чаклано ке, та нуналэ трос луо лушкаськон учыръёс. Озьы кылем арын Ижысь одӥгаз школаын нылпиос классэс огдырлы буш кельтылӥллям. Та вискын соослэсь телефонъёссэс кайпалтӥсь сюрем.МВД куштӥськыны уг меды школа инспекторъёслэсь но. Республикаямы соос 8 гинэ: 5-ез Ижын, быдэн одӥген - Сарапул, Глазов но Вотка городъёсын. Но пайдазы шӧдскымон. Соин ик соос уката чакласа возёзы йыртэман учыръёсын «данэ потэм» школаосты. Таос пӧлын - Ижысь 71, 100, 49 номеро школаос. Кылем дышетскон ар куспын нырысетӥысьтыз 9, кыкетӥысьтыз 7 но куинетӥысьтыз 6 пинал вуттэмын быдэ вуымтэосын ужанъя ёзъёсы. Гурт школаос пӧлын висъяське Алнаш шор ёзо школа - таяз 5 йыртэман учыр шараяськиз.* * *Югдурез утисьёс та нуналъёсы вазиськонэн потӥзы республикаысьтымы Правительстволэн Тӧроезлы Юрий Питкевичлы. Соос куро: 1-тӥ сентябре шаерамы кудӟытӥсь юонъёсын воксё вуз карыны лэзёно ӧвӧл.Та курон чылкак выль ӧвӧл ни. МВД сое вазенгес ай шараяз Кун Кенешысь депутатъёслы но. Соосыз талы пумит уг карисько, но законэз юнматыса ӧз вуттэ на - вань солэн проектэз гинэ.- Оскиськом, та закон ар пумозь кутэмын луоз, - шуиз Светлана Селёва. - Отын 1-тӥ сентябрь борды ватсаськозы на, вылды, Нылпиосты утён но школаосын берпум гырлы жингыртон нуналъёс.Со сяна, законэн ик юнматыны чакламын: пӧртэм праздникъёс дыръя трос калык люкаськылон интыос котырын (500 метрозь) вуз карыны уз яра кудӟытӥсь юонъёсын.Элина Кумачёва. Теги: Полиция Школа  